SET ปิดลบ 7 จุด นลท.รอผลประชุมเฟด-แรงกดดันกระแสข่าวเก็บภาษีขายหุ้น
SET ปิดลบ 7 จุด นลท.รอผลประชุมเฟดคืนนี้ และเผชิญแรงกดดันจากกระแสข่าวหยิบยกการเก็บภาษีกำไรขายหุ้นมาอีกครั้ง พรุ่งนี้ตลาดฯขึ้นกับผลประชุมเฟด พร้อมให้แนวรับ 1,610 แนวต้าน 1,630 จุด
15 ธ.ค. 2564

นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ภาพรวมตลาดหุ้นในหลายประเทศแกว่งแคบ โดยดัชนีฯเคลื่อนไหวบวก/ลบราว 0.5% ระหว่างรอผลประชุมธนาคารกลางสหรัฐฯ (เฟด) คืนนี้ ซึ่งเบื้องต้นมองว่าอาจใช้มาตรการเข้มงวดขึ้น โดยมีการพูดกันถึงในปี 2565 เฟดอาจปรับขึ้นอัตราดอกเบี้ย 3-4 ครั้ง จากเดิมตลาดคาดปรับขึ้น 2 ครั้ง หากเป็นจริงจะเกิด Downside ตลาดฯ ดัชนีฯอาจหลุด 1,610 จุดไปเลย ดังนั้นตลาดฯจึงมีความกังวลและเลือกขายออกมาก่อน
นอกจากนี้ยังเผชิญแรงกดดันจากปัจจัยในประเทศจากกระแสข่าวทางการจะหยิบยกการเรียกเก็บภาษีจากขายหุ้นมาพิจารณาอีกครั้ง จึงต้องจับตาว่ากระทรวงการคลังจะอนุมัติหรือไม่ ซึ่งเป็นเรื่องที่จะต้องติดตามความชัดเจน
สำหรับแนวโน้มการลงทุนในวันพรุ่งนี้ (16 ธ.ค.) นายสรพล กล่าวว่า ทิศทางตลาดฯขึ้นอยู่กับผลประชุมเฟด พร้อมให้แนวรับ 1,610 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
JAS มูลค่าการซื้อขาย 4,630.49 ล้านบาท ปิดที่ 3.38 บาท ลดลง 0.32 บาท
EA มูลค่าการซื้อขาย 2,377.87 ล้านบาท ปิดที่ 85.00 บาท ลดลง 0.75 บาท
CPALL มูลค่าการซื้อขาย 1,526.18 ล้านบาท ปิดที่ 58.50 บาท ลดลง 0.75 บาท
PTT มูลค่าการซื้อขาย 1,457.93 ล้านบาท ปิดที่ 37.50 บาท ลดลง 0.25 บาท
KBANK มูลค่าการซื้อขาย 1,327.47 ล้านบาท ปิดที่ 138.50 บาท ลดลง 0.50 บาท